《欧阳永叔寄琅琊山李阳冰篆十八字并永叔诗一》
宋代·梅尧臣

我坐许昌尘土中，山翠泉声违眼耳。
公虽被谪守滁阳，日少郡事穷山水。
东南有风西北来，忽得书诗连数纸。
并寄阳冰古篆字，字形矫矫龙蛇起。
其文乃只题姓名，大历六年春气尾。
报云此篆无人知，野僧好事为公指。
公留岩下久徘徊，公剔莓苔汲泉洗。
点画虽然未苦讹，霜侵风剥多皴理。
公疑鸟迹踏苍崖，山只爱惜将有以。
云藏至今不近俗，月伴古源清且泚。
此石公知石不知，公与前人定知己。
墨模几幅许传玩，譬於玦玉终可喜。
况复为诗刻其下，句奇字峻惊山鬼。
何当少得从公游，为公挥笔宁非美。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。